**Veronika cudzia** (lat. *Veronica peregrina*) je jednoročná bylina z čeľade skorocelovité (*Plantaginaceae*). Je pôvodná na celej západnej pologuli, s výskytom od Yukonu v Kanade až po Ohňovú zem v Chile.

Opis
----

Veronika cudzia je jednoročná bylina, vysoká do 25 cm, často sfarbená do hnedo fialova. Byle sú priame, jednoduché alebo od bázy rozkonárené. Spravidla sú holé alebo v hornej polovici roztrúsene krátko žliazkaté.

Holé protistojné listy sú v dolnej časti zúžené do krátkej stopky, vyššie na báze uťaté až sediace. Čepele sú obrátene kopijovité až podlhovasto lopatkovité, celistvookrajové alebo nezreteľne pílkovité, na vrchole tupo končisté až zaokrúhlené.

Biele štvorpočetné kvety sú usporiadané v riedkych 15 až 35 kvetých strapcoch. Tanierovitá koruna má priemer do 4 mm a kvetné lupienky sú bez zreteľných tmavších žiliek. Štyri holé diely kalicha sú úzko kopijovité a dlhšie ako kvetné stopky. Čnelka je veľmi krátka a neprevyšuje výkroj na vrchole tobolky. Sediace listene sú úzko kopijovité až čiarkovité a sediace.

Tobolky sú zboku stlačené, široko obrátene srdcovité, na vrchole plytko vykrojené a holé. Elipsovité semená sú svetložlté, veľké do 1 mm.

Rozšírenie
----------

Veronika cudzia je pôvodná v Severnej Amerike a chladnejších oblastiach strednej a južnej Ameriky. Takmer v celej Európe je zavlečená a naturalizovaná. Introdukovaná je aj v Líbyi, Iráne, Mongolsku, Číne a v Japonsku. Na Slovensku bola prvýkrát zaznamenaná v roku 1936.

Ekológia
--------

Veronika cudzia obsadzuje stanovištia od rovín po pahorkatiny. Rastie v okolí riek a nádrží, na podmáčanej pôde, na hlinitopiesočnatých alebo čisto hlinitých, živinami dobre zásobených humóznych pôdach. Kvitne od apríla do augusta a patrí k rastlinám s krátkym životným cyklom.

Význam a využitie
-----------------

Veronika cudzia sa hojne využíva v kórejskej tradičnej medicíne na liečbu rôznych patologických stavov vrátane infekcie, krvácania a žalúdočných vredov. Výskumná štúdia, zameraná na účinky metanolových extraktov z tejto rastliny, potvrdila možnosť ich využitia pri ochoreniach, ktoré súvisia so zápalovými poruchami sprostredkovanými makrofágmi.  Iná štúdia, zameraná na vlastnosti a antioxidačné aktivity pektínnových polysacharidov izolovaných z rastliny, vidí ch potenciál pri využívaní v oblasti zdravej výživy.

Referencie
----------

1. ↑  IUCN Red list 2015.8. Prístup 6. január 2024
2. 1 2   *Veronica peregrina L.* [online]. powo.science.kew.org, [cit. 2024-01-06]. Dostupné online.
3. 1 2 3 4 5 6 7  Kornélia Goliašová et al .. *Flóra Slovenska V/2*. Bratislava : Veda, vydavateľstvo Slovenskej akadémie vied, Bratislava, 1997. S. 243-247.
4. 1 2 3   *Veronica peregrina* [online]. POWO - Plants of the World Online, Kew, [cit. 2023-12-21]. Dostupné online. (po anglicky)
5. 1 2 3 4 5  Josef Dostál, Martin Červenka. *Veľký kľúč na určovanie vyšších rastlín II.*. prvé. vyd. Bratislava : Slovenské pedagogické nakladateľstvo, 1991. S. 970-971.
6. ↑  H. Jeon. *Anti-inflammatory activity of Veronica peregrina* [online]. Research Gate GmbH; Chausseestr. 20, 10115 Berlin, Germany, January 2012, [cit. 2023-12-21]. Dostupné online. (po anglicky)
7. ↑  Su Yan, Xianbin Liu, Yuwen Wang, Xiaomin Yang. *Structural characterization and antioxidant activity of pectic polysaccharides from Veronica peregrina* [online]. Research Gate GmbH; Chausseestr. 20, 10115 Berlin, Germany, June 2023, [cit. 2023-12-21]. Dostupné online. (po anglicky)

Iné projekty
------------

CommonsWikidruhy
* Spolupracuj na Commons Commons ponúka multimediálne súbory na tému **Veronika cudzia**
* Spolupracuj na Wikidruhoch Wikidruhy ponúkajú informácie na tému **Veronika cudzia**